***A két választott idézetünk:***
"S ez minden amiért az ember él? Setét, üres, határtalan kebel, Oh, a te magányod rémítő lehet! S így utazóim útra nem vezetnek.(...) Oh, szerelem, gyújts utamra csillagot, S te légy vezérem tündérhon felé"
"Így fogunk mi csendben élni, S a bajoktól messze lenni; Hagyd virágzó ajkaidnak Rám omolni csókjait, És fogadd el ajkaimnak szívből áradt válaszit. Megzavarhatatlanúl”

***Indoklás:***
Így fogunk mi kéjben élni, S a világgal nem cserélni. Vörösmarty Csongor és Tündéje elsőre egy egyszerű tündérmesének tűnik, bár valójában igenis van mondanivalója szinte mindenkinek. De vajon kiolvasható-e valódi jelentése a műnek pusztán a sorok közül, vagy igazán csak mindenki magának fogalmazza meg ezt?

 Ebben a műben az egyik fő motívum a bolyongás és a folyamatos tévelygés, a másik keresése, a futó találkozások, elválások. Ez pedig egyfajta bizonytalanságot ébreszt. És az emberi élet bizonytalan. Tele van illúziókkal, vágyakkal, amiket hajszolunk nap nap után, keressük a választ az élet nagy kérdéseire. Talán valamilyen formában önmagunkat is keressük, de legfőképpen azt, amiért érdemes élni. És hogy miért érdemes élni? A Csongor és Tünde szerint a boldogság az, amit megtalálva az életünk teljes lesz. A boldogság forrása pedig mindenkinek más. De a mű szerint ez nem valami, sokkal inkább valaki.

 Ezen gondolkodás mentén haladva a feltett kérdésre válaszolva igen, a műből kiolvasható valódi értelme, azonban nem egy helyről. A mű két különböző pontján lévő részlet adja meg a mű valódi esszenciáját.

 Az elsőben Csongor a Három vándorral találkozva megtudja azok "boldogságának" forrását és megállapítja, hogy az minden más a szerelmen kívül. De hát nem szerelmünk az, akiért igazán érdemes a világ végéig is elmenni még akkor is, ha úgy gondoljuk, hogy lehetetlen küldetés az, amire vállalkozunk, ha csak a remény egy halvány foszlánya mutatja az utat egy jobb, teljesebb élet felé? Bár a Három vándornak látszólag megvan mindene, ami a sikerhez vezet, mégis egy rokonlélek az, aki életünket teljessé teheti.

 A második idézet pedig a hányatott sorsú út után az igaz szerelem beteljesülését és a boldogság öröklétét testesíti meg, amely a mű egészének célja. Lehet, hogy kettejükön kívül nincsen másuk a pusztában, de mégis ez a kölcsönös szeretet és megértés az alapja a végső boldogságnak. Hiszen mennyivel színesebb az élet, ha tűzön-vízen át van mellettünk valaki, akivel egy élet tapasztalatait, érzéseit oszthatjuk meg.